CELEX: 32018D1696
Language: lt
Date: 2018-07-13 00:00:00
Title: 2018 m. liepos 13 d. Tarybos įgyvendinimo sprendimas (ES) 2018/1696 dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 14 straipsnio 3 dalyje numatytų atrankos komisijos veiklos taisyklių

12.11.2018   
               
               
                  LT
               
               
                  Europos Sąjungos oficialusis leidinys
               
               
                  L 282/8
               
            
         TARYBOS ĮGYVENDINIMO SPRENDIMAS (ES) 2018/1696
         2018 m. liepos 13 d.
         dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 14 straipsnio 3 dalyje numatytų atrankos komisijos veiklos taisyklių
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (1), ypač į jo 14 straipsnio 3 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Reglamente (ES) 2017/1939 numatyta, kad Europos vyriausiąjį prokurorą Europos Parlamentas ir Taryba turi paskirti bendru sutarimu iš kvalifikuotų kandidatų galutinio sąrašo, kurį parengia atrankos komisija. Atrankos komisija turi būti sudaryta iš 12 asmenų, kurie turi būti atrinkti iš buvusių Teisingumo Teismo ir Audito Rūmų narių, buvusių Eurojusto nacionalinių narių, nacionalinių aukščiausiųjų teismų narių, aukšto lygio prokurorų ir pripažintos kompetencijos teisininkų. Vienas iš atrinktų asmenų turi būti pasiūlytas Europos Parlamento. Taryba turi nustatyti atrankos komisijos veiklos taisykles;
                  
               
                     (2)
                  
                  
                     be to, Reglamente (ES) 2017/1939 nustatyta, kad kiekvieną Europos prokurorą Taryba turi paskirti iš trijų kiekvienos valstybės nares pasiūlytų kandidatų, gavusi atrankos komisijos pagrįstą nuomonę;
                  
               
                     (3)
                  
                  
                     Europos vyriausiojo prokuroro ir Europos prokurorų atrankos procedūra turėtų būti itin svarbus elementas užtikrinant jų nepriklausomumą;
                  
               
                     (4)
                  
                  
                     atrankos komisijos veiklos taisyklės turėtų užtikrinti, kad atrankos komisija būtų nepriklausoma ir nešališka, kad galėtų vykdyti savo darbą;
                  
               
                     (5)
                  
                  
                     todėl turėtų būti nustatytos atrankos komisijos veiklos taisyklės,
                  
               PRIĖMĖ ŠĮ SPRENDIMĄ:
         
            1 straipsnis
            Reglamento (ES) 2017/1939 14 straipsnio 3 dalyje numatytos atrankos komisijos veiklos taisyklės išdėstytos šio sprendimo priede.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2018 m. liepos 13 d.
            
               
                  Tarybos vardu
               
               
                  Pirmininkas
               
               H. LÖGER
            
         
         
            (1)  OL L 283, 2017 10 31, p. 1.
      
      
         
            PRIEDAS
            
               ATRANKOS KOMISIJOS VEIKLOS TAISYKLĖS
            
            I.   Užduotis
            Pagal Reglamento (ES) 2017/1939 (1) 14 straipsnio 3 dalį atrankos komisija, prieš Europos Parlamentui ir Tarybai paskiriant Europos vyriausiąjį prokurorą, sudaro kvalifikuotų kandidatų į Europos vyriausiojo prokuroro pareigas galutinį sąrašą. Pagal Reglamento (ES) 2017/1939 16 straipsnio 2 dalį ji taip pat teikia pagrįstą nuomonę dėl kandidatų, siūlomų į Europos prokurorų pareigas, kvalifikacijos. Gavusi pagrįstą nuomonę, Taryba paskiria Europos prokurorus.
            II.   Sudėtis ir kadencija
            Atrankos komisiją sudaro 12 asmenų, kurie jų paskyrimo metu yra buvę Teisingumo Teismo ir Audito Rūmų nariai, buvę Eurojusto nacionaliniai nariai, nacionalinių aukščiausiųjų teismų nariai, aukšto lygio prokurorai arba pripažintos kompetencijos teisininkai. Visi nariai jų paskyrimo metu turi atitikti bent vieną iš pirmiau minėtų kriterijų.
            Atrankos komisijos narius ketverių metų laikotarpiui Komisijos siūlymu skiria Taryba. Vienas iš parinktų asmenų turi būti asmuo, kurį pasiūlė Europos Parlamentas. Asmuo, turintis pakeisti narį prieš pasibaigiant tam laikotarpiui, skiriamas likusiam to nario kadencijos laikui laikantis tos pačios procedūros kuo greičiau po to, kai buvęs narys nustoja eiti pareigas. Atrankos komisijos nariai gali būti paskirti dar vienai kadencijai.
            III.   Pirmininkavimas ir sekretoriatas
            Atrankos komisijai pirmininkauja vienas iš jos narių, kuris tuo tikslu išrenkamas atrankos komisijos narių balsų dauguma. Už atrankos komisijos sekretoriato funkcijas atsakinga Komisija. Sekretoriatas teikia atrankos komisijos veiklai reikalingą administracinę paramą, įskaitant paramą dokumentų vertimo raštu srityje. Jis taip pat perduoda Europos Parlamentui ir Tarybai galutinį kvalifikuotų kandidatų į Europos vyriausiojo prokuroro pareigas sąrašą ir atitinkamai Tarybai – pagrįstas nuomones dėl kandidatų kvalifikacijos eiti Europos prokurorų pareigas.
            IV.   Svarstymai ir kvorumas
            Atrankos komisijos svarstymai yra konfidencialūs ir vyksta uždarame posėdyje. Atrankos komisijos posėdžio rezultatai galioja tik tuo atveju, jei jame dalyvauja ne mažiau kaip devyni jos nariai.
            Atrankos komisijos sprendimai priimami bendru sutarimu. Tačiau jei narys prašo balsuoti, sprendimas priimamas paprasta dalyvaujančių narių balsų dauguma. Jei balsai pasiskirsto po lygiai, lemiamą balsą turi pirmininkas. Tos pačios taisyklės taikomos ir sprendžiant dėl kalbų vartojimo tvarkos, kaip nustatyta X taisyklėje.
            V.   Perdavimas atrankos komisijai ir prašymai pateikti papildomos informacijos
            Sekretoriatas gautas paraiškas į Europos vyriausiojo prokuroro pareigas nedelsdamas perduoda visiems atrankos komisijos nariams. Tas pats taikytina kandidatūrų į Europos prokurorų pareigas pasiūlymams, įskaitant valstybių narių pateiktus pridedamus dokumentus.
            Atrankos komisija gali paprašyti pareiškėjų pateikti papildomos informacijos arba kitų duomenų, kurie atrankos komisijai atrodo reikalingi svarstymams, o siūlomų kandidatūrų į Europos prokuroro pareigas atveju atrankos komisija gali paprašyti, kad tokią informaciją ar duomenis pateiktų kandidatūrą teikiančios valstybės narės vyriausybė.
            VI.   Vertinimas ir išklausymas
            1.   Europos vyriausiojo prokuroro skyrimo procedūra
            Gavusi kandidatų paraiškas, atrankos komisija jas įvertina pagal Reglamento (ES) 2017/1939 14 straipsnio 2 dalyje nustatytus reikalavimus, išsamiau išdėstytus pranešime apie laisvą darbo vietą. Tinkamumo reikalavimų neatitinkantys kandidatai pašalinami iš tolesnių procedūros etapų. Atrankos komisija suteikia įvertinimus tinkamumo reikalavimus atitinkantiems kandidatams pagal jų kvalifikaciją ir patirtį, remdamasi dokumentais ir informacija, pateiktais su paraiška arba pagal V taisyklėje nurodytą prašymą. Atrankos komisija išklauso pakankamą skaičių geriausiai įvertintų kandidatų, kad galėtų parengti VII taisyklės 1 dalyje nurodytą galutinį sąrašą. Asmuo išklausomas asmeniškai.
            Kandidatai, kurie neatitinka tinkamumo reikalavimų arba kurie nėra kviečiami pokalbiui su atrankos komisija, informuojami apie tokio sprendimo priežastis. Kandidatas gali paprieštarauti šiam sprendimui, nurodydamas priežastis, dėl kurių jis nesutinka su atrankos komisijos vertinimu. Tuomet atrankos komisija iš naujo įvertina kandidato paraišką ir raštu informuoja jį apie savo išvadą. Iš atrankos procedūros pašalinti kandidatai gali pateikti Tarybai skundą, kaip apibrėžta Pareigūnų tarnybos nuostatų, nustatytų Tarybos reglamentu (EEB, Euratomas, EAPB) Nr. 259/68 (2) (toliau – Tarnybos nuostatai), 90 straipsnio 2 dalyje.
            2.   Europos prokurorų skyrimo procedūra
            Gavusi siūlomas kandidatūras, atrankos komisija jas įvertina pagal Reglamento (ES) 2017/1939 16 straipsnio 1 dalyje nustatytus reikalavimus. Atrankos komisija išklauso pasiūlytus kandidatus. Asmuo išklausomas asmeniškai.
            Jeigu pasiūlytas kandidatas atsiima savo kandidatūrą prieš išklausymą, atrankos komisija per savo sekretoriatą paprašo atitinkamos valstybės narės pasiūlyti naują kandidatą.
            VII.   Išvados ir jų pagrindimas
            1.   Europos vyriausiasis prokuroras
            Remdamasi išvadomis, padarytomis įvertinus paraiškas ir išklausius kandidatus, atrankos komisija sudaro trijų–penkių kandidatų galutinį sąrašą, kuris pateikiamas Europos Parlamentui ir Tarybai. Ji nurodo priežastis, dėl kurių kandidatai buvo įtraukti į galutinį sąrašą. Į sąrašą neįtraukti kandidatai informuojami apie tokio sprendimo priežastis.
            Atrankos komisija suteikia įvertinimus kandidatams pagal jų kvalifikaciją ir patirtį. Įvertinimą atrankos komisija pateikia savo nuožiūra išdėstydama kandidatus pirmumo tvarka, tačiau Europos Parlamentui ir Tarybai ji nėra privaloma. Į atrankos komisijos sudarytą galutinį sąrašą neįtraukti kandidatai gali pateikti Tarybai skundą, kaip apibrėžta Tarnybos nuostatų 90 straipsnio 2 dalyje.
            2.   Europos prokurorai
            Remdamasi išvadomis, padarytomis įvertinus paraiškas ir išklausius kandidatus, atrankos komisija parengia nuomonę dėl kandidatų kvalifikacijos eiti Europos prokuroro pareigas ir joje aiškiai nurodo, ar kandidatas atitinka Reglamento (ES) 2017/1939 16 straipsnio 1 dalyje nustatytas sąlygas. Atrankos komisija pagrindžia savo nuomonę.
            Jeigu pasiūlyti kandidatai neatitinka Reglamento (ES) 2017/1939 16 straipsnio 1 dalyje nustatytų sąlygų, atrankos komisija per savo sekretoriatą paprašo atitinkamos valstybės narės pasiūlyti atitinkamą skaičių naujų kandidatų.
            Atrankos komisija suteikia įvertinimus kandidatams pagal jų kvalifikaciją ir patirtį. Įvertinimą atrankos komisija pateikia savo nuožiūra išdėstydama kandidatus pirmumo tvarka, tačiau Tarybai ji nėra privaloma.
            VIII.   Finansinės nuostatos
            Atrankos komisijos nariai, kurie dėl savo pareigų vykdymo turi išvykti iš savo gyvenamosios vietos, turi teisę gauti išlaidų kompensaciją ir išmoką pagal Tarybos reglamento (ES) 2016/300 (3) 9 straipsnį.
            Atitinkamas išlaidas padengia Taryba.
            IX.   Asmens duomenys
            Dirbant atrankos komisijai už asmens duomenų tvarkymą pagal Europos Parlamento ir Tarybos reglamentą (EB) Nr. 45/2001 (4) atsako Komisija. Atrankos komisijos darbe tvarkomos informacijos saugumui ir prieigai prie jos taikomos Komisijai taikytinos taisyklės.
            X.   Kalbų vartojimo tvarka
            Atsižvelgdama į tai, kokias kalbas moka jos nariai, atrankos komisija pirmininko siūlymu nustato atrankos komisijos darbo kalbą (-as).
            
               (1)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).
            
               (2)  1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas bei Komisijos pareigūnams laikinai taikomas specialias priemones (OL L 56, 1968 3 4, p. 1).
            
               (3)  2016 m. vasario 29 d. Tarybos reglamentas (ES) 2016/300, kuriuo nustatomos ES aukšto rango pareigūnų tarnybinės pajamos (OL L 58, 2016 3 4, p. 1).
            
               (4)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenų judėjimo (OL L 8, 2001 1 12, p. 1).